Twentes træner fremhæver Kasper Kusks evner til at spille på små områder efter købet af danskeren.

Efter længere tids interesse for 22-årige Kasper Kusk fik den hollandske klub Twente tirsdag papir på det danske stortalent for de kommende fire sæsoner. Det glæder klubbens træner, Alfred Schreuder. - Kasper er en spiller, der passer perfekt til vores visioner. En dreng i en god alder, som dertil har international erfaring. Det er en angriber med særlige kvaliteter. Eksempelvis er han meget god på små områder, siger træneren til Twentes hjemmeside. AaB havde forventet, at handlen var blevet en realitet allerede i sidste uge. Men den hollandske klub har været grundig, inden den ville skrive kontrakt med Kusk. - Efter flere snakke med ham stod det snart klart for os, at han også passer ind i Twente som person. Planerne, vi har med ham, tiltalte ham. Derfor er vi glade for at kunne tilføje ham til truppen, siger Alfred Schreuder. Twente bliver Kusks anden klub som seniorspiller. Han nåede at spille 91 kampe for AaB og score 27 mål. Desuden er han noteret for syv A-landskampe siden sommeren 2013. Twente, der i forvejen tæller Andreas Bjelland, indleder den nye sæson ude mod Cambuur den 9. august.